鼎足檜
作者：李廌
朝代：宋

paragraphs: 巨根盤亙幾百尺，高幹植立參天長。
蕭蕭氣清霜月白，雲根桂子飄秋香。
松陵高士風骨奇，灑然臨流傲滄浪。
油雲委地墨欲滴，霾風拂雨炎天凉。
酇留執策信秉鉞，軍中舞劍語激昂。
幽林俯見皆樸樕，反視茂質獨蒼蒼。
樂圃先生最珍玩，如神偉象豈等常。
夢松蓋有三公兆，蒼檜鼎峙寧非祥。